แบงก์รับสินเชื่อบ้านต่ำเป้า
แบงก์กรุงเทพทำใจสินเชื่อบ้านซบยาวเชื่อกำลังซื้อฟื้นยาก ลดภาษีโอน-จดจำนองช่วยไม่มาก
15 ก.ย. 2558

แบงก์กรุงเทพทำใจสินเชื่อบ้านซบยาวเชื่อกำลังซื้อฟื้นยาก ลดภาษีโอน-จดจำนองช่วยไม่มาก
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า แนวโน้มการปล่อยสินเชื่อบ้านช่วงไตรมาสสุดท้ายปีนี้จะยังทรงตัว แม้ว่ารัฐบาลจะออกมาตรการกระตุ้นเศรษฐกิจมาแล้วก็ตาม โดยภาพรวมสินเชื่อบ้านทั้งปียังเติบโตแต่ในระดับที่ไม่สูงมากและโตน้อยลงเมื่อเทียบกับปีที่แล้ว พร้อมคาดว่าจะไม่ถึงเป้าหมายที่ตั้งไว้เมื่อต้นปีที่ 10-15% เนื่องจากเป็นไปตามภาวะตลาดอสังหาริมทรัพย์และกำลังซื้อของประชาชน
ทั้งนี้ มาตรการกระตุ้นเศรษฐกิจเป็นนโยบายที่ดี แต่การจะเห็นผลต่อกำลังซื้อของรายย่อยคงต้องใช้เวลาในการปรับตัว และผลลัพธ์จะเห็นชัดเจนในกลุ่มธุรกิจเอสเอ็มอีมากกว่า
สำหรับแนวทางที่เอกชนขอให้กระทรวงการคลังออกมาตรการกระตุ้นภาคอสังหาริมทรัพย์ ด้วยการยกเว้นภาษีที่ดินและค่าธรรมเนียมการโอนนั้น เป็นการช่วยกระตุ้นให้เกิดการซื้อขายเร็วขึ้น แต่ส่วนตัวมองว่าเรื่องภาษีมีส่วนต่อการตัดสินใจซื้อเพียงเล็กน้อย ที่สำคัญกว่าคือกำลังซื้อของประชาชน ที่ต้องใช้เวลาอีกระยะหนึ่งกว่าหนี้ครัวเรือนจะลดลงและกำลังซื้อจะกลับมา
นายทวีลาภ กล่าวด้วยว่า การที่ธนาคารเฉพาะกิจของรัฐมีการรุกสินเชื่อบ้านมากขึ้นและเริ่มเห็นโปรโมชั่นดอกเบี้ย 0% กลับมาอีกครั้ง เป็นเรื่องปกติของสินเชื่อบ้านที่มีการแข่งขันรุนแรงอยู่แล้ว ประกอบกับขณะนี้อัตราดอกเบี้ยอยู่ในระดับต่ำ จึงทำให้เกิดการแข่งขันด้านราคามากขึ้น แต่พฤติกรรมผู้บริโภคในปัจจุบันโดยเฉพาะคนที่สนใจสินเชื่อบ้าน มีการเปรียบเทียบข้อมูลของธนาคารแต่ละแห่งอย่างละเอียด ซึ่งเชื่อว่าสินเชื่อของธนาคารกรุงเทพแข่งขันได้
อย่างไรก็ดี ธนาคารกำลังวางแผนธุรกิจปี 2559 เบื้องต้นประเมินแนวโน้มเศรษฐกิจเติบโตดีกว่าปีนี้ โดยมีการลงทุนโครงสร้างพื้นฐานของภาครัฐเป็นตัวขับเคลื่อนที่สำคัญ ซึ่งจะเกิดผลดีต่อเนื่องกับหลายอุตสาหกรรม แต่การเติบโตจะเป็นไปในลักษณะค่อยเป็นค่อยไป ไม่ใช่การเติบโตแบบร้อนแรง เพราะยังมีความเสี่ยงจากเศรษฐกิจโลก ขณะที่่การลงทุนโครงสร้างพื้นฐานกว่าจะเริ่มเห็นน่าจะอยู่ในช่วงกลางปี แต่ก็ถือเป็นความหวังหลักของเศรษฐกิจไทย